
LIETUVOS RESPUBLIKOS 
RYŠIŲ REGULIAVIMO TARNYBOS
DIREKTORIUS

ĮSAKYMAS
DĖL VIEŠŲJŲ RYŠIŲ TINKLŲ VIENTISUMO UŽTIKRINIMO TAISYKLIŲ PATVIRTINIMO

2018 m. balandžio 25 d. Nr. 1V-394 
Vilnius


Vadovaudamasi Lietuvos Respublikos elektroninių ryšių įstatymo 421 straipsnio 2 ir 4 dalimis:
1. Tvirtinu Viešųjų ryšių tinklų vientisumo užtikrinimo taisykles (pridedama). 
2. Pripažįstu netekusiu galios Lietuvos Respublikos ryšių reguliavimo tarnybos direktoriaus 2011 m. spalio 21 d. įsakymą Nr. 1V-1013 „Dėl Viešųjų ryšių tinklų, viešųjų elektroninių ryšių paslaugų ir elektroninės informacijos prieglobos paslaugų saugumo ir vientisumo užtikrinimo taisyklių patvirtinimo“. 
3. N u r o d a u paskelbti šį įsakymą Teisės aktų registre.



L. e. direktoriaus pavaduotojo pareigas, pavaduojanti direktorių 	 Ieva Žilionienė

PATVIRTINTA
Lietuvos Respublikos ryšių reguliavimo tarnybos direktoriaus 2018 m. balandžio 25 d. įsakymu Nr. 1V-394

VIEŠŲJŲ RYŠIŲ TINKLŲ VIENTISUMO UŽTIKRINIMO TAISYKLĖS

I SKYRIUS 
BENDROSIOS NUOSTATOS

1. Viešųjų ryšių tinklų vientisumo užtikrinimo taisyklės (toliau – Taisyklės) reglamentuoja viešųjų ryšių tinklų teikėjų teises ir pareigas užtikrinant jų teikiamų viešųjų ryšių tinklų vientisumą, informacijos apie vientisumo pažeidimus teikimo Lietuvos Respublikos ryšių reguliavimo tarnybai (toliau – Tarnyba) tvarką ir sąlygas. 
2. Taisyklėse vartojamos sąvokos apibrėžtos Lietuvos Respublikos elektroninių ryšių įstatyme.

II SKYRIUS 
VIEŠŲJŲ RYŠIŲ TINKLŲ TEIKĖJŲ TEISĖS IR PAREIGOS UŽTIKRINANT JŲ TEIKIAMŲ VIEŠŲJŲ RYŠIŲ TINKLŲ VIENTISUMĄ

3. Viešųjų ryšių tinklų teikėjai privalo: 
3.1. įgyvendinti tinkamas technines ir organizacines priemones savo teikiamų viešųjų ryšių tinklų vientisumui užtikrinti, kad šiais tinklais būtų nepertraukiamai teikiamos viešosios elektroninių ryšių paslaugos; 
3.2. nedelsdami nemokamai informuoti viešųjų elektroninių ryšių paslaugų teikėjus, kurie teikia viešąsias elektroninių ryšių paslaugas naudodamiesi viešojo ryšių tinklo teikėjo viešuoju ryšių tinklu, ir viešųjų elektroninių ryšių paslaugų gavėjus, kuriems viešojo ryšių tinklo teikėjas teikia viešąsias elektroninių ryšių paslaugas, apie dėl vientisumo pažeidimo kilusius viešųjų ryšių tinklų ir (arba) šiais tinklais teikiamų viešųjų elektroninių ryšių paslaugų teikimo sutrikimus; 
3.3. ne vėliau kaip prieš 5 darbo dienas informuoti viešųjų elektroninių ryšių paslaugų teikėjus, kurie teikia viešąsias elektroninių ryšių paslaugas naudodamiesi viešojo ryšių tinklo teikėjo viešuoju ryšių tinklu, viešųjų elektroninių ryšių paslaugų gavėjus, kuriems viešojo ryšių tinklo teikėjas teikia viešąsias elektroninių ryšių paslaugas, ir Tarnybą apie numatomus planinius darbus, kuriuos atliekant yra tikimybė sutrikdyti viešųjų ryšių tinklų vientisumą ir (arba) šiais tinklais teikiamų viešųjų elektroninių ryšių paslaugų nepertraukiamą teikimą.
4. Viešųjų ryšių tinklų teikėjai privalo informuoti Tarnybą:
4.1. ne vėliau kaip per vieną valandą po vientisumo pažeidimo nustatymo:
4.1.1. apie vientisumo pažeidimus, kurie pagal Taisyklių 1 priede nurodytus kriterijus gali turėti, turi ar turėjo didelę įtaką jų teikiamų viešųjų ryšių tinklų veikimui ir (arba) šiais tinklais teikiamų viešųjų elektroninių ryšių paslaugų teikimui;
4.1.2. apie vientisumo pažeidimus, kurie pagal Taisyklių 1 priede nurodytus kriterijus gali turėti, turi ar turėjo didelę įtaką kitų Lietuvos Respublikos viešųjų ryšių tinklų teikėjų teikiamų viešųjų ryšių tinklų veikimui ir (arba) šiais tinklais teikiamų viešųjų elektroninių ryšių paslaugų teikimui;
4.2. apie vientisumo pažeidimus, nurodytus Taisyklių 4.1 papunktyje, telefono ryšio numeriu +370 618 13476 ir elektroninio pašto adresu vientisumas@rrt.lt pateikdami užpildytą Taisyklių 2 priede pateiktos formos pranešimą.
5. Viešųjų ryšių tinklų teikėjai turi teisę Taisyklių 4.2 papunktyje nustatyta tvarka informuoti Tarnybą ir apie kitus nei nurodytus Taisyklių 4.1 papunktyje įvykius, susijusius su viešųjų ryšių tinklų vientisumu ir (arba) šiais tinklais teikiamų viešųjų elektroninių ryšių paslaugų nepertraukiamu teikimu.

III SKYRIUS
INFORMACIJOS APIE VIENTISUMO PAŽEIDIMUS VERTINIMAS IR TEIKIMAS

6. Tarnyba, gavusi Taisyklių 4 ar 5 punkte nurodytą pranešimą (toliau – pranešimas), nedelsiant įvertina jame pateiktą informaciją apie vientisumo pažeidimą ir, jei reikia, imasi šiame skyriuje nurodytų veiksmų. 
7. Jei vertinant vientisumo pažeidimo įtaką yra nustatoma, kad pranešime yra pateikta ne visa Taisyklių 2 priede nurodyta informacija, pateikta netiksli arba neišsami informacija, Tarnyba informuoja apie tai pranešimą pateikusį viešojo ryšių tinklo teikėją ir nustato terminą pranešimui papildyti ir (ar) patikslinti.
8. Tarnyba užtikrina pranešime nurodytos konfidencialios informacijos apsaugą nuo neteisėto šios informacijos paviešinimo, taip pat užtikrina, kad ši informacija nebūtų atskleista, kopijuojama ar naudojama kitiems tikslams, kurie gali sukelti neigiamų padarinių konfidencialią informaciją pateikusiam asmeniui, išskyrus teisės aktuose numatytus atvejus.
9. Prireikus apie įvykusį vientisumo pažeidimą Tarnyba praneša Lietuvos Respublikos Vyriausybės kanceliarijai, Priešgaisrinės apsaugos ir gelbėjimo departamentui prie Vidaus reikalų ministerijos, Lietuvos Respublikos valstybės saugumo departamentui, Nacionaliniam kibernetinio saugumo centrui prie Krašto apsaugos ministerijos, kitų Europos Sąjungos valstybių narių nacionalinėms reguliavimo institucijoms, Europos tinklų ir informacijos apsaugos agentūrai ir visuomenei.
10. Tarnyba nuolat kaupia informaciją apie jai pateiktus pranešimus ir įvykdytus veiksmus šalinant vientisumo pažeidimus ir kasmet pateikia apibendrintą informaciją Europos Komisijai ir Europos tinklų ir informacijos apsaugos agentūrai.

IV SKYRIUS
BAIGIAMOSIOS NUOSTATOS

11. Už Taisyklių pažeidimus viešųjų ryšių tinklų teikėjai atsako teisės aktų nustatyta tvarka.

__________________

Viešųjų ryšių tinklų vientisumo užtikrinimo taisyklių 
1 priedas

DIDELĘ ĮTAKĄ TURINČIŲ VIENTISUMO PAŽEIDIMŲ NUSTATYMO KRITERIJAI

	[bookmark: _GoBack]Kriterijus
	Kriterijaus reikšmė
	Paslaugų teikimo sutrikimo trukmė

	
Paslaugų gavėjų, kuriems sutriko paslaugų teikimas, skaičius arba % nuo bendro viešojo ryšių tinklo teikėjo paslaugų gavėjų skaičiaus

	>1000 arba > 5 %
	Ilgiau nei viena valanda  

	
Esant nežinomam paslaugų gavėjų, kuriems sutriko paslaugų teikimas, skaičiui, paslaugų, kurių teikimas sutriko, aprėpties plotas miesto teritorijoje

	> 1 km2
	Ilgiau nei viena valanda 


	
Esant nežinomam paslaugų gavėjų, kuriems sutriko paslaugų teikimas, skaičiui, paslaugų, kurių teikimas  sutriko, aprėpties plotas ne miesto teritorijoje

	> 10 km2
	Ilgiau nei viena valanda 




__________________

Viešųjų ryšių tinklų vientisumo užtikrinimo taisyklių 
2 priedas

(Pranešimo apie vientisumo pažeidimą forma)
________________________________________________________________
(viešojo ryšių tinklo teikėjo pavadinimas arba vardas ir pavardė)
_________________________________________________________________
(juridinio asmens buveinės arba fizinio asmens nuolatinės gyvenamosios vietos adresas)
_________________________________________________________________
(telefono ryšio numeris, elektroninio pašto adresas, fakso numeris)

Lietuvos Respublikos ryšių reguliavimo tarnybai
Mortos g. 14, 03219 Vilnius
Tel. +370 618 13476, faks. (8 5) 216 1564
El. paštas vientisumas@rrt.lt 

PRANEŠIMAS
APIE VIENTISUMO PAŽEIDIMĄ 

___________Nr._________
(data)
______________
(sudarymo vieta)

	Kontaktinė informacija
	Asmuo, atsakingas už vientisumo pažeidimo valdymą 

	
	Vardas, pavardė:

	
	Pareigos:

	
	Adresas:

	
	Telefono ryšio numeris, elektroninio pašto adresas:

	Vientisumo pažeidimo
apibūdinimas
	Trumpas vientisumo pažeidimo apibūdinimas ir jo priežastis (nurodyti kiek įmanoma detalesnę informaciją): 


	
	Tiksli data, laikas ir fizinė vieta, kada ir kur vientisumo pažeidimas įvyko ir nustatytas: ____-__-__,___ val. ___ min. 

	
	Paslaugų gavėjų, kuriems dėl vientisumo pažeidimo sutriko paslaugų teikimas, apytikris skaičius arba išraiška procentais nuo bendro viešojo ryšių tinklo teikėjo paslaugų gavėjų skaičiaus:


	Vientisumo pažeidimo valdymas
	Taikytos (planuojamos taikyti) vientisumo pažeidimo šalinimo priemonės ir (ar) veiksmai, kurių imtasi (arba planuojama imtis): 

	Kita svarbi informacija
	




__________________

